Innviðir kjarnorkuversins í Zaporizhzhia hafa orðið fyrir skemmdum og hætta er á að geislavirk efni leki út, segir fyrirtækið sem rekur verið. Ástæðan fyrur þessu séu ítrekaðar sprengjuárásir Rússa.
Stór orð hafa fallið síðustu daga um hættuna sem fylgir bardögum í nágrenni við kjarnorkuverið. Rússa og Úkraínumenn kenna hvor öðrum um þær árásir. Fyrirtækið Energoatom, sem rekur kjarnorkuverið, sendi í morgun frá sér yfirlýsingu sem bendir til þess að nú sé ástandið að versna til muna. Þar segir að Rússar hafi ítrekað varpað sprengjum nærri kjarnorkuverinu í gær. Afleiðingin af því sé að innviðir versins haf skemmst og hætta sé á leka á vetni og geislavirkum efnum. Þá sé eldhætta einnig mikil. Frá og með deginum í dag sé hætta á að starfsemi kjarnorkuversins sé á svig við reglur um geislun og eldvarnaröryggi.
Alþjóðakjarnorkumálastofnunin hefur ítrekað þrýst á að senda eftirlitsmenn að kjarnorkuverinu til að kanna aðstæður. Enn liggur ekkert fyrir um hvenær það verður, þó bæði Rússar og Úkraínumenn hafa lýst yfir vilja til að af því geti orðið.
Stjórnendur kjarnorkuversins í Zaporizhzhia í Úkraínu segja hættu á að geislavirk efni leki út í andrúmsloftið frá verinu. Rússar hafi skemmt innviði þess með stöðugum sprengjuárásum.